Preşedintele Asociaţiei Colectiv, după ce Dan Puric a vorbit despre „haimanalele” din clubul în care și-au pierdut viața 65 de oameni: Eu şi copilul meu Alex te iertăm. Important însă este să te poţi ierta şi tu

Preşedintele Asociaţiei Colectiv, Eugen Iancu, i-a transmis actorului Dan Puric că atât el, cât şi fiul său Alex, mort în urma incendiului de la Colectiv, îl iartă după ce a vorbit despre „haimanalele” de la Colectiv, dar că ”important este să te poți ierta și tu”.

„Domnule, Dan Puric, eu şi copilul meu Alex te iertăm. Important însă este să te poţi ierta şi tu”, a scris pe Facebook Eugen Iancu, tatăl tânărului Alexandru Iancu (22 de ani), care a murit în spitalul Sf. Ioan din Capitală la trei săptămâni după incendiul de la clubul Colectiv din 30 octombrie 2015 din cauza infecţiilor nosocomiale.

În total, în urma incendiului de la Colectiv și-au pierdut viața 65 de oameni.

Reacţia sa vine după ce actorul Dan Puric a vorbit, într-o emisiune televizată, despre „haimanalele” de la Colectiv.

„Este pentru prima oară când sfinţii emană microbi, eu ştiam că parlamentarii sunt vectori de infecţie şi asta (…) Biserica a reacţionat foarte bine, foarte înţelept, că îi trântea două babe la altar şi zicea: a început Covidul în România. Cum au făcut la Colectiv, haimanalele alea abia se pregăteau cu Jos Biserica, Jos patriarhul. Dacă ei sunt hrăniţi… Noi nu vorbim aici de bacterii, noi vorbim aici de imunitatea poporului român. Tot ce ţi-am spus aici face parte din imunitatea poporului român”, a susţinut Puric. (Sursa: News.ro)

Citește și

DERAPAJ Dan Puric, despre victimele de la Colectiv: Haimanalele alea abia se pregăteau să dea jos Biserica, să dea jos patriarhul/ Puric a vorbit despre organizarea slujbelor fără credincioși ca despre o conspirație mondială